Марко Ганчев
Умираха сърцата присадени

chitanka.info

Умираха сърцата присадени

като попарени напролет пъпки

и от напрегнатото им следене

по телевизора кръжаха тръпки.

С последен гърч умиращото тяло

успяваше навънка да изтласка

сърцето, дето кротко бе преляло

по неговите жили кръв и ласка.

Съпротивлението упорито

насаждано е от самата вечност.

Сега разбирате ли нас, които

се мъчим да присаждаме сърдечност?

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.